West-Germania
West-Germania (oficale "Federala Republiko di Germania") esis stato qua jacis en West-Europa de 1949 til 1990 (riunigo). Ol formacesis dal unigo di la zoni di okupeso administrita da Westala Federiti (Unionita Rejio, Usa e Francia) dum ke Est-Germania formacesis pose, de la zono administrita da Sovietia.

La landi vicina de West-Germania esis Est-Germania adeste, Chekoslovakia ad sud-este, Austria adsude, Suisia e Francia adsudweste, Luxemburgia, Belgia e Nederlando adweste, e Dania adnorde. La Norda Maro jacis adnordweste.

En 1990 Est-Germania unionis su a West-Germania per l'anciena artiklo 23 de la "Grundgesetz" (konstituco). La nuna Germania ne esas nova stato. Lua judiciala sistemo esas la sama del anciena West-Germania.

Historio 

De la 4ma til la 11ma di februaro 1945, la chefi di Usa, Unionita Rejio e Sovietia paktis pri la futuro di Naziista Germania e dil Imperio di Japonia dum la konfero di Yalta. La konfero paktis pri dividar Germania en quar okupeso-zoni, administrita da Usa, Unionita Rejio, Francia e Sovietia. Berlin anke dividesis en quar okupeso-zoni. Per la sequanta Kontrato di Potsdam la Quar Federiti establisis ke l'estala frontiero di Germania kun Polonia e Sovietia esus la fluvii Oder e Neisse. Pakti signatita kun la guverni-en-exilo di Chekoslovakia e Polonia establisis ke la habitanti di etnio Germana de la du landi ed anke de Hungaria transferesus "pacoze e humane" a Germana teritorio. Pro to, 8 milion tandem populizis West-Germania.

En 1947, la regiono Saarlando divenis Franca protektorato. Ta situeso duris til 1957, kande ol unionesis a West-Germania.

La tensi inter Sovietia e l'altra tri federiti gradope kreskis, ed ye la 26ma di junio 1948 Sovietia decidis blokusar la terala aceso a West-Berlin. La Westala Federiti decidis krear la surnomizita "aerala ponto" e sendar per aviono la vari bezonita dal Berlinani. La blokuso duris til la 30ma di septembro 1949, ma ante ol finir, ye la 23ma di mayo 1949 la zoni okupita da la tri Westala Federiti unionesis por formacar la Federala Republiko di Germania, konocita kom West-Germania.

Ye la 3ma di oktobro 1990 West-Germania riunigesis kun Est-Germania ed itere formacis unionita Germana stato.

Politiko 

West-Germania esis federala parlamentala republiko. La prezidanto di la republiko esis la chefo di stato, dum ke la kancelero esis la chefo di guvernerio. Lua konstituco (Grundgesetz für die Bundesrepublik Deutschland) adpotesis ye la 8ma di mayo 1949.